**Sonet de ianuarie**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-avântă calendarul de la start,

Clepsidra nărăvaș împinge-n clanță

Și zboară visuri noi de pe balanță

Lăsând doar amintiri pe- un taler spart.

Nechează caii-n tonuri de vacanță

Sub cetini îmbrăcate în brocart,

Și săniile care se împart

Ne duc plutind pe pârtii de speranță.

E frig, e alb, e iz de început

Pe pânza-n care încă se lucrează

Și unde-mi caut loc, un loc plăcut,

De-aceea-L rog pe Cel care pictează:

Stăpâne, prin penelu-Ți absolut

Dă-mi perspectiva care-nseninează!

Simion Felix Marțian

Vulcan, 20 ianuarie 2017